กฎกระทรวงกฎกระทรวงฉบับที่ ๖(พ.ศ.๒๕๔๑)ออกตามความในพระราชบัญญัติการประกอบธุรกิจเงินทุนธุรกิจหลักทรัพย์และธุรกิจเครดิตฟองซิเอร์พ.ศ.๒๕๒๒------------ อาศัยอำนาจตามความในมาตรา๗ และมาตรา ๘ แห่งพระราชบัญญัติการประกอบธุรกิจเงินทุน ธุรกิจหลักทรัพย์และธุรกิจเครดิตฟองซิเอร์ พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติการประกอบธุรกิจเงินทุนธุรกิจหลักทรัพย์ และธุรกิจเครดิตฟองซิเอร์ (ฉบับที่ ๒) พ.ศ. ๒๕๓๕รัฐมนตรีว่าการกระทรวงการคลังออกกฎกระทรวงไว้ดังต่อไปนี้ ข้อ๑ ในกฎกระทรวงนี้ "บริษัทเงินทุน"หมายความว่า บริษัทเงินทุนที่จะได้รับใบอนุญาตตามกฎกระทรวงนี้ ข้อ๒การออกใบอนุญาตประกอบธุรกิจเงินทุน ให้ออกเพิ่มเติมจากที่มีอยู่แล้วได้เพียงบริษัทเดียว ข้อ๓บริษัทมหาชนจำกัดที่จะขอรับใบอนุญาตจะต้องมีกระทรวงการคลังถือหุ้นในระยะแรกร้อยละเก้าสิบห้าของจำนวนหุ้นที่จำหน่ายได้แล้ว ข้อ๔บริษัทมหาชนจำกัดที่ได้รับใบอนุญาตประกอบธุรกิจเงินทุนตามกฎกระทรวงนี้อย่างน้อยต้องมีวัตถุประสงค์ในการเข้าประมูลหรือแข่งขันราคาหรือรับซื้อหรือรับโอนสินทรัพย์ของบริษัทเงินทุนที่ถูกระงับการดำเนินกิจการและไม่อาจแก้ไขหรือฟื้นฟูฐานะหรือการดำเนินงานไว้ด้วย ข้อ๕ในการออกใบอนุญาตประกอบธุรกิจเงินทุน ให้กำหนดเงื่อนไขไว้ดังต่อไปนี้ (๑)ให้กระทรวงการคลังขายหุ้นที่กระทรวงการคลังถืออยู่ทั้งหมดในบริษัทเงินทุนดังกล่าวให้แก่ธนาคารพาณิชย์ที่จัดตั้งขึ้นตามประกาศกระทรวงการคลังลงวันที่ ๒๐มกราคม พ.ศ.๒๕๔๑ เรื่อง การให้ใบอนุญาตประกอบการธนาคารพาณิชย์โดยไม่ชักช้า (๒)เมื่อได้ดำเนินการตาม (๑) แล้ว การขายหุ้นของบริษัทเงินทุนตั้งแต่ร้อยละห้าของจำนวนหุ้นที่จำหน่ายได้แล้วให้แก่ผู้ลงทุนจะกระทำได้เมื่อผู้ลงทุนมีคุณสมบัติและไม่มีลักษณะต้องห้ามดังต่อไปนี้ (ก)ไม่เป็นหรือเคยเป็นบุคคลล้มละลาย (ข)ไม่เป็นลูกหนี้ด้อยคุณภาพของสถาบันการเงิน (ค)ไม่เคยมีประวัติเสียหายหรือดำเนินกิจการใดที่มีลักษณะอันเป็นการหลอกลวงหรือแสดงถึงการขาดความรับผิดชอบหรือความรอบคอบหรือสะท้อนถึงวิธีการทำธุรกิจที่ไม่เป็นธรรมหรือไม่น่าเชื่อถือ แต่สำหรับกรณีนิติบุคคลหากได้มีการแก้ไขการดำเนินกิจการหรือการทำธุรกิจจนสะท้อนให้เห็นถึงการทำธุรกิจทีเป็นธรรมหรือมีความน่าเชื่อถือแล้วรัฐมนตรีว่าการกระทรวงการคลังอาจพิจารณาผ่อนผันคุณสมบัติหรือลักษณะต้องห้ามให้แก่นิติบุคคลรายนั้นได้ (ง)มีฐานะทางการเงินมั่นคงและสามารถสนับสนุนแหล่งเงินทุนให้แก่บริษัทเงินทุนได้ในกรณีผู้ลงทุนเป็นนิติบุคคลจะต้องมีผลการดำเนินงานดี (จ)ในกรณีผู้ลงทุนเป็นสถาบันการเงินต่างชาติจะต้องเป็นสถาบันการเงินขนาดใหญ่มีชื่อเสียงที่จดทะเบียนในประเทศที่มีมาตรฐานการกำกับควบคุมสถาบันการเงินเป็นอย่างดีและน่าเชื่อถือและต้องเป็นสถาบันการเงินที่มีอันดับความน่าเชื่อถือตามการจัดอันดับของสถาบันการจัดอันดับความน่าเชื่อถือชั้นนำอีกด้วย ในกรณีที่มีเหตุผลสมควรเพื่อความมั่นคงของระบบสถาบันการเงินให้รัฐมนตรีว่าการกระทรวงการคลังมีอำนาจผ่อนผันคุณสมบัติหรือลักษณะต้องห้ามตาม(๒) ให้แก่ผู้ลงทุนรายหนึ่งรายใดได้ ประกาศณ วันที่ ๒๐ มกราคม พ.ศ. ๒๕๔๑ พิเชษฐ พันธุ์วิชาติกุล รัฐมนตรีช่วยว่าการ ฯ รักษาราชการแทน รัฐมนตรีว่าการกระทรวงการคลัง+-----------------------------------------------------------------------------------------------------+หมายเหตุ :- เหตุผลในการประกาศใช้กฎกระทรวงฉบับนี้ คือจากการที่คณะกรรมการองค์การเพื่อการปฏิรูประบบสถาบันการเงินพิจารณาแล้วเห็นว่าบริษัทเงินทุนและบริษัทเงินทุนหลักทรัพย์ที่ถูกสั่งให้ระงับการดำเนินกิจการจำนวนหนึ่งไม่อาจแก้ไขหรือฟื้นฟูฐานะหรือการดำเนินงานได้เพื่อรองรับการแก้ไขปัญหาสถาบันการเงินที่ถูกสั่งระงับการดำเนินกิจการเป็นการถาวรดังกล่าวรวมทั้งเพื่อเสริมสร้างระบบสถาบันการเงินให้มีความมั่นคงแข็งแรงจึงสมควรออกกฎกระทรวงเพื่อให้บริษัทมหาชนจำกัดที่มีกระทรวงการคลังเป็นผู้ถือหุ้นในระยะแรกในอัตราร้อยละเก้าสิบห้าของจำนวนหุ้นที่จำหน่ายได้แล้วทั้งหมดประกอบธุรกิจเงินทุนโดยบริษัทดังกล่าวต้องมีวัตถุประสงค์ในการประมูลหรือแข่งขันราคาหรือรับซื้อหรือรับโอนสินทรัพย์ของบริษัทเงินทุนที่ถูกสั่งระงับการดำเนินกิจการด้วย และโดยที่มาตรา ๗ และมาตรา ๘แห่งพระราชบัญญัติการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์พ.ศ.๒๕๒๒ กำหนดให้การขอความเห็นชอบและการให้ความเห็นชอบในการจัดตั้งบริษัทมหาชนจำกัดเพื่อประกอบธุรกิจเงินทุนและการขอใบอนุญาตและการออกใบอนุญาตประกอบธุรกิจเงินทุนต้องเป็นไปตามหลักเกณฑ์เงื่อนไข และวิธีการที่กำหนดในกฎกระทรวงจึงจำเป็นต้องออกกฎกระทรวงนี้[รก๒๕๔๑/๔ก/๑๑/๒๑ มกราคม ๒๕๔๑]